–Poistamismääräykset. Säilytyspalvelun tarjoajille asetettu tunnin määräaika terroristisen sisällön poistamiselle ja/tai sen käytön estämiselle on säilytetty, mutta toimivaltaisen viranomaisen on annettava säilytyspalvelun tarjoajalle tietoja vähintään 12 tuntia ennen ensimmäistä sille annettua poistamismääräystä, lukuun ottamatta kiireellisiä tapauksia. Lisäksi määräaikaa siirretään, jos poistamismääräystä on objektiivisesti perusteltavissa olevista teknisistä tai toiminnallisista syistä mahdotonta noudattaa.

–Oikeus rajat ylittävien poistamismääräyksien arviointiin ja/tai niihin sovellettava menettely. Vaikka kaikilla jäsenvaltioilla on oikeus antaa poistamismääräyksiä mille tahansa säilytyspalvelun tarjoajalle sen päätoimipaikasta riippumatta, rajat ylittäviä poistamismääräyksiä koskevia menettelyjä koskevassa uudessa artiklassa (4 artikla) annetaan vastaanottavan jäsenvaltion (eli sen jäsenvaltion, jossa säilytyspalvelun tarjoajalla on päätoimipaikka tai laillinen edustaja) toimivaltaiselle viranomaiselle mahdollisuus arvioida poistamismääräys sen selvittämiseksi, liittyykö siihen perusoikeuksien tai asetuksen ilmeistä tai vakavaa rikkomista. Säilytyspalvelun tarjoajilla ja sisällöntarjoajilla on oikeus pyytää kyseistä toimivaltaista viranomaista arvioimaan poistamismääräys, jolloin kyseisen viranomaisen on suoritettava arviointi ja esitettävä havaintonsa päätöksessä. Jos arviointi johtaa ilmeisten tai vakavien rikkomisten toteamiseen, poistamismääräyksen oikeudelliset vaikutukset lakkaavat eikä säilytyspalvelun tarjoaja ole enää velvollinen poistamaan aineistoa, ja sen olisi periaatteessa palautettava se.

–Erityistoimenpiteet. Ehdotuksen 3, 6 ja 9 artiklan sisältöä on mukautettu, ja ne on yhdistetty yhdeksi artiklaksi, jossa vahvistetaan säilytyspalvelun tarjoajien velvoitteet ottaa käyttöön erityistoimenpiteitä terroristisen sisällön levittämiseen puuttumiseksi. Näitä velvoitteita sovelletaan ainoastaan niihin säilytyspalvelun tarjoajiin, joiden palveluja toimivaltainen viranomainen on todennut käytettävän terroristisen sisällön levittämiseen. Vaikka toimivaltaiset viranomaiset voivat vaatia säilytyspalvelun tarjoajia toteuttamaan lisätoimia, terroristiseen sisältöön puuttumiseksi toteutettavien erityistoimenpiteiden valinta kuuluu säilytyspalvelun tarjoajille, eikä niitä voida velvoittaa käyttämään automaattisia välineitä.

–Sisältöä koskevat ilmoitukset. Komission ehdotukseen sisältyvä artikla sisältöä koskevista ilmoituksista (mekanismi, jolla toimitetaan ilmoituksia säilytyspalvelun tarjoajien varoittamiseksi terroristisesta sisällöstä, jotta nämä voivat tarkastella niitä vapaaehtoisesti suhteessa ehtoihinsa ja edellytyksiinsä) on poistettu. Johdanto-osassa selvennetään kuitenkin, että sisältöä koskevien ilmoitusten väline on edelleen jäsenvaltioiden ja Europolin käytettävissä.

–Toimivaltaiset viranomaiset. Jäsenvaltioiden on nimettävä toimivaltaiset viranomaiset asetuksen vaatimusten mukaisesti sekä varmistettava, että kyseiset viranomaiset eivät pyri saamaan tai ota vastaan ohjeita ja että ne toimivat objektiivisesti ja syrjimättömästi ja huolehtivat perusoikeuksien kunnioittamisesta kaikilta osin.

–Seuraamukset. Seuraamuksia koskevaan artiklaan sisältyy jäsenvaltioiden nimenomainen mahdollisuus päättää, määräävätkö ne seuraamuksia yksittäisissä tapauksissa. Niiden on otettava huomioon olosuhteet, kuten kyseisen säilytyspalvelun tarjoajan luonne ja koko, sen kyseiseen rikkomiseen liittyvän syyllisyyden aste sekä tekniset ja organisatoriset toimenpiteet, joita se on mahdollisesti toteuttanut varmistaakseen asetuksen vaatimusten noudattamisen.

–Loppusäännökset. Asetuksen soveltamisen alkamisajankohtaa pidennettiin 12 kuukauteen sen voimaantulosta, kun taas asetuksen arvioinnin ajankohtaa aikaistettiin kahteen vuoteen sen voimaantulosta.

Komissio katsoo, että saavutettu poliittinen yhteisymmärrys, sellaisena kuin se käy ilmi neuvoston kannasta, säilyttää yleisesti ottaen edellä mainitun komission ehdotuksen päätavoitteet. Teksti, josta päästiin yhteisymmärrykseen, muodostaa tasapainoisen lähestymistavan, jolla varmistetaan, että terroristiseen verkkosisältöön puututaan tehokkaasti, että käytössä on kattavat suojatoimet perusoikeuksien suojaamiseksi ja että sisämarkkinoilla toimiviin säilytyspalvelun tarjoajiin sovelletaan yhdenmukaisia ja oikeasuhteisia sääntöjä.

4.Päätelmä

Komissio hyväksyy neuvoston kannan.